Още след влизането през 1916 г. на Румъния във войната България от юг и австро-германските части от север започват настъпление срещу нея. Още в първите дни на войната при Тутраканската и Добричката битка румънската армия, макар и подпомагана от руски части, е разгромена. С победата в Кубадинското сражение българската армия и сражаващите се в нейна подкрепа германски и турски войски изтласкват противника в северния край на Добруджа и преминават в отбрана. Междувременно, през втората половина на ноември германските войски успяват да преминат Карпатите и завладяват Крайова на 21 ноември 1916 г.